Insara, Lhud u Musulmani kontra l-Ewtanasja
Rappreżentanti tt-tliet relipjonijiet jiffirmaw dikjarazzjoni kontra l-ewtanasja. Credit: Vatican Media Nhar it-Tnejn li għadda, fil-Vatikan kien iffirmata Dikjarazzjoni minn rappreżentanti tal-Insara, Lhud u Musulmani li b'mod kategoriku tirrifjuta l-ewtanasja u s-suwiċidju assistit u titlob li l-persuna tkun akkumpanjata biex jittaffa l-uġiegħ, ikollha kumpannija u għajnuna emozzjonali u spiritwali. Rappreżentanti tat-tliet reliġjonijiet monoteistiċi qalu li jopponu wkoll it-tkomplija tat-trattament "meta l-mewt tkun iminenti minkejja l-kura li tingħata u allura tkun ġustifikata d-deċiżjoni li tirrifjuta l-kura li ma twassal imkien ħlief ittawwal ħajja ta' uġiegħ u sofferenza". Għal din iċ-ċerimonja kienu preżenti numnru ta' Rabbin li qraw diversi messaġġi, fosthom il-Patrijarka Ortodoss ta' Moska. Id-Dikjarazjoni ffirmata mbagħad ngħatat lill-Papa Franġisku. Id-Dikjarazzjoni fiha dawn it-tnax il-punt: 1. L-ewtanasja u s-suwiċidju assistit minn tabib huma minnhom infushom moralment u reliġjożament żbaljati u għandhom ikunu projbiti bla ebda eċċezzjoni. Kull pressjoni li ssir fuq persuni li qed imutu u l-familji tagħhom biex itemmu ħajjithom b'azzjonijiet maħsuba, għandha tkun miċħuda kategorikament. 2. Ebda professjonist mediku ma għandu jkun imġiegħel jew issirlu pressjoni biex b'mod dirett jew indirett jipparteċipa fil-mewt intenzjonata ta' xi pazjent permezz ta' suwiċidju assistit jew xi forma ta' ewtanasja, speċjalment meta dan ikun kontra t-twemmin reliġjuż tiegħu. Hu aċċettat li oġġezzjoni ta' kuxjenza għal atti li jmorru kontra l-valuri etiċi ta' persuna, għandhom ikunu rispettati. Dan jibqa' validu anke jekk dawn l-atti jsiru legali. Oġġezzjonijiet morali fejn tidħol il-ħajja u mewt żgur jidħlu fil-kategorija ta' oġġezzjoni ta' kuxjenza u allura għandhom ikunu rispettati universalment. 3. Aħna ninkoraġixxu l-kura professjonali paljattiva kullimkien u lil kulħadd. Anke meta l-isforzi biex ikomplu jbiegħdu l-mewt jitolbu sofrzi kbar, aħna moralment u reliġjożament għandna d-dover li nipprovdu serħan effettiv mit-tbatija u l-uġiegħ, nakkumpanjaw u noffru kura u għajnuna spiritwali lill-pazjent u l-familja tiegħu. 4. Aħna nappoġġjaw liġijiet u politika li tipproteġi d-drittijiet u d-dinjità tal-pazjent moribond biex tkun evitata l-ewtanasja u jippromwovu l-kura paljattiva. 5. Aħna, bħala soċjetà għandna nassiguraw li x-xewqat tal-pazjenti li ma jkunux ta' piż ma jwassluhomx biex jaħsbu li huma inutli u sussegwentement ma japprezzawx id-dinjità u l-valur ta' ħajjithom li jixirqilha kura u appoġġ sat-tmiem naturali tagħha. 6. Il-professjojisti kollha fil-qasam tas-saħħa għandhom id-dover li joħolqu l-kundizzjonijiet li jassiguraw lill-pazjent l-għajnuna reliġjuża li jitlob espliċitament jew impliċitament. 7. Aħna mpenjati li nużaw l-għerf u r-riċerka tagħna biex tkun formulata politika li tippromwovi kura emozzjonali, fiżika u spiritwali billi noffru l-informazzjoni u l-kura kollha li dawk li qed jiffaċċjaw mard serju u l-mewt. 8. Aħna mpenjati li naraw li l-komunitajiet tagħna jinvolvu ruħhom fi kwestjonijiet bioetiċi marbuta mal-pazjent li qed imut u jsiru jafu ħiliet biex jakkumpanjaw b'kumpazzjoni lil dawk li qed ibatu u riesqa lejn il-mewt. 9. Aħna mpenjati li nqajjmu kuxjenza pubblika dwar il-kura paljattiva permezz tal-edukazzjoni u billi nipprovdu riżorsi għat-trattament ta' min qed isofri jew qed imut. 10. Aħna mpenjati li nipprovdu għajnuna u appoġġ lill-familji u l-maħbubin tal-pazjenti li qed imutu. 11. Nappellaw lil min ifassal il-politika u lil kull min jipprovdi kura medika biex jiffamiljarizzaw ruħhom mat-tagħlim u l-perspettiva monoteistika wiesa' biex ikunu kapaċi joffru l-aħjar kura lill-pazjenti li qed imutu u l-familji tagħhom li jkunu jixtiequ jsegwu r-reliġjon rispettiva tagħhom. 12. Aħna kommessi li ninvolvu reliġjonijiet oħra u l-popli ta' rieda tajba.